b'\n_START_ARTICLE_\nAnca Grigora\xc8\x99\n_START_PARAGRAPH_\nAnca Grigora\xc8\x99 (s. 8. marraskuuta 1957 Com\xc4\x83ne\xc8\x99ti) on entinen romanialainen telinevoimistelija ja olympiamitalisti._NEWLINE_Grigora\xc8\x99 sijoittui 14-vuotiaana M\xc3\xbcnchenin 1972 olympialaisissa telinevoimistelun joukkuekilpailussa kuudenneksi ja moniottelussa 29:nneksi. J\xc3\xa4lkimm\xc3\xa4isess\xc3\xa4 h\xc3\xa4n oli toiseksi paras romanialainen. Montr\xc3\xa9alin 1976 olympialaisissa romanialaisten naisvoimistelijoiden menestys oli huikeasti parempi ja Grigora\xc8\x99 oli M\xc3\xbcnchenin kisojen romanialaisjoukkueesta ainoana viel\xc3\xa4 mukana. H\xc3\xa4n saavutti joukkuekilpailussa hopeaa mutta ei selviytynyt moniottelun finaaliin vaikka ker\xc3\xa4si 15:nneksi parhaat pisteet, sill\xc3\xa4 h\xc3\xa4n oli vasta nelj\xc3\xa4nneksi paras romanialainen ja moniottelun finaaliin p\xc3\xa4\xc3\xa4si maksimissaan kolme voimistelijaa yhdest\xc3\xa4 maasta._NEWLINE_Ainoan henkil\xc3\xb6kohtaisen arvokisamitalinsa Grigora\xc8\x99 saavutti Lontoon EM-kilpailuissa 1973 saadessaan puomilta pronssia.'